Kommissionens forordning (EF) nr. 1616/2000

af 24. juli 2000

om ændring af forordning (EØF) nr. 94/92 om nærmere regler for indførsel fra tredjelande som omhandlet i forordning (EØF) nr. 2092/91

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(1), senest ændret ved Kommissionens forordning (EF) nr. 1437/2000(2), særlig artikel 11, stk. 1, og

ud fra følgende betragtninger:

(1) Ifølge artikel 11, stk. 1, i forordning (EØF) nr. 2092/91 må produkter, som indføres fra et tredjeland, kun markedsføres, hvis de har oprindelse i et tredjeland, der er anført på en liste udarbejdet i overensstemmelse med betingelserne i artikel 11, stk. 2, i forordning (EØF) nr. 2092/91. En sådan liste er opstillet i bilaget til Kommissionens forordning (EØF) nr. 94/92(3), senest ændret ved 548/2000(4).

(2) Argentina og Schweiz har anmodet Kommissionen om, at produktkategorierne opført på listen omhandlet i artikel 11, stk. 1, i forordning (EØF) nr. 2092/91 udvides til også at omfatte dyr og animalske produkter. De har indsendt de oplysninger, der kræves efter artikel 2, stk. 2, i forordning (EØF) nr. 94/92.

(3) Gennemgangen af disse oplysninger og den efterfølgende drøftelse med de pågældende myndigheder har vist, at produktions- og kontrolreglerne for dyr og animalske produkter i disse lande svarer til dem, der er fastsat i forordning (EØF) nr. 2092/91. Der afventes imidlertid visse forsikringer fra de argentinske myndigheder, hvorfor ligestillingen for dyr og animalske produkter bør begrænses til en periode på seks måneder.

(4) Israel har anmodet Kommissionen om at få ændret betingelserne for sin optagelse på listen, så indførsel af økologisk dyrkede råvarer tillades. Israel har indsendt de oplysninger, der kræves efter artikel 2, stk. 5, i forordning (EØF) nr. 94/92. Gennemgangen af de indsendte oplysninger har vist, at kravene svarer til kravene i henhold til Fællesskabets lovgivning.

(5) De i denne forordning fastsatte foranstaltninger er i overensstemmelse med udtalelse fra det udvalg, der er fastsat i artikel 14 i forordning (EØF) nr. 2092/91 -

UDSTEDT FØLGENDE FORORDNING:

Artikel 1

Bilaget til forordning (EØF) nr. 94/92 ændres for Argentinas, Israels og Schweiz vedkommende som anført i bilaget til nærværende forordning.

Artikel 2

Denne forordning træder i kraft den 24. august 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 24. juli 2000.

På Kommissionens vegne

Franz Fischler

Medlem af Kommissionen

(1) EFT L 198 af 22.7.1991, s. 1.

(2) EFT L 161 af 1.7.2000, s. 62.

(3) EFT L 11 af 17.1.1992, s. 14.

(4) EFT L 67 af 15.3.2000, s. 12.

BILAG

ARGENTINA

1. Produktkategorier:

a) uforarbejdede vegetabilske produkter og dyr og uforarbejdede animalske produkter, jf. artikel 1, stk. 1, litra a), i forordning (EØF) nr. 2092/91, med undtagelse af:

- dyr og animalske produkter, der er forsynet med eller skal forsynes med angivelser vedrørende omlægning

b) forarbejdede vegetabilske og animalske landbrugsprodukter bestemt til konsum, jf. artikel 1, stk. 1, litra b), i forordning (EØF) nr. 2092/91, med undtagelse af:

- animalske produkter, der er forsynet med eller skal forsynes med angivelser vedrørende omlægning.

2. Oprindelse: produkter af kategori 1 a) og økologisk producerede ingredienser i produkter af kategori 1 b), der er produceret i Argentina.

3. Kontrolorganer: "Instituto Argentino para la Certificación y Promoción de Productos Agropecuarios Orgánicos SRL" (Argencert) og Organización Internacional Agropecuaria (OIA).

4. Attestudstedende organer: se punkt 3.

5. Optagelsens varighed for vegetabilske produkter: 30.6.2003. Optagelsens varighed for dyr og animalske produkter: 28.2.2001.

ISRAEL

Punkt 2 i teksten vedrørende Israel affattes således: "Oprindelse: produkter af kategori 1 a) og økologisk producerede ingredienser i produkter af kategori 1 b), der er produceret i Israel eller indført til Israel:

- enten fra Det Europæiske Fællesskab

- eller fra et tredjeland under en ordning, der er anerkendt som ligestillet efter bestemmelserne i artikel 11, stk. 1, i forordning (EØF) nr. 2092/91."

SCHWEIZ

1. Produktkategorier:

a) uforarbejdede vegetabilske produkter og dyr og uforarbejdede animalske produkter, jf. artikel 1, stk. 1, litra a), i forordning (EØF) nr. 2092/91, med undtagelse af:

- produkter, der er produceret i omlægningsperioden, jf. artikel 5, stk. 5, i nævnte forordning

- produkter fra biavl

b) forarbejdede vegetabilske og animalske landbrugsprodukter bestemt til konsum, jf. artikel 1, stk. 1, litra b), i forordning (EØF) nr. 2092/91, med undtagelse af:

- produkter, jf. artikel 5, stk. 5, i nævnte forordning, der indeholder en ingrediens af landbrugsoprindelse, som er produceret i omlægningsperioden

- produkter, der indeholder produkter fra biavl, som er produceret i Schweiz, blandt ingredienserne fra økologisk produktion.

2. Oprindelse: produkter af kategori 1 a) og økologisk producerede ingredienser i produkter af kategori 1 b), der er produceret i Schweiz eller indført til Schweiz:

- enten fra Det Europæiske Fællesskab

- eller fra et tredjeland under en ordning, der er anerkendt som ligestillet efter bestemmelserne i artikel 11, stk. 1, i forordning (EØF) nr. 2092/91

- eller fra et tredjeland, for hvilket en EF-medlemsstat efter bestemmelserne i artikel 11, stk. 6, i forordning (EØF) nr. 2092/91 har anerkendt, at det samme produkt er blevet fremstillet og kontrolleret i det pågældende tredjeland under samme ordninger, som er anerkendt af EF-medlemsstaten.

3. Kontrolorganer: Institut für Marktökologie (IMO), bio. inspecta AG og Schweizerische Vereinigung für Qualitäts- und Management-Systeme (SQS).

4. Attestudstedende organ: se punkt 3.

5. Optagelsens varighed: 31.12.2002.